Tillegg til Seterveien barnehages årsplan for 2020-2021

Informasjon i forbindelse med Covid-19

Årsplanen er laget med utgangspunkt i normale omstendigheter. Situasjonen rundt Covid-19 gjør at det fremdeles er restriksjoner i samfunnet som vi må forholde oss til. Folkehelseinstituttet (FHI) har laget en trafikklysmodell med grønt, gult og rødt nivå som viser hvilke smitteverntiltak barnehager og skoler skal følge. Ved oppstart av nytt barnehageår gjelder følgende:

Vi er på gult nivå, men hvis situasjonen i samfunnet endrer seg, må vi være forberedt på å endre til rødt nivå.

* Hver avdeling er en egen kohort og uteområdet er delt inn i soner.
* Å være på gult nivå innebærer fortsatt fokus på hygiene og avstand.
* Det aller viktigste smitteverntiltaket er at syke personer holder seg hjemme.

Alle med nyoppståtte symptomer skal sendes hjem og holdes hjemme inntil tilstanden er avklart.

* + - Barnehagebarn må ikke ha en symptomfri dag hjemme, men kan komme tilbake i barnehagen når allmenntilstanden er god og barnet er tilbake i sin vanlige form.
		- Det er viktig at man har en god dialog med de ansatte på avdelingen i forhold til hvordan man opplever formen til barnet. Barnets form hjemme og i barnehage kan være forskjellig.
* Ordningen med matpakker vil videreføres ut barnehageåret. Det er ikke åpnet for at vi kan dekke på bord og la barna smøre maten selv. Vi har ikke kapasitet til å smøre lunsj til alle ungene.
* Rutiner i forbindelse med levering/henting informeres ut fra den enkelte avdeling.
* Det vil ikke bli gjennomført felles foreldremøte for hele barnehagen i høst.